**SPOROČILO ZA MEDIJE** Ljubljana, 14. 5. 2015

**15. maj - Mednarodni dan družin 2015**

Leta 1994 je Generalna skupščina OZN **15. maj** razglasila za **Mednarodni dan družin**, z namenom osveščanja javnosti o vlogi in pomenu družine, njenih socio-ekonomskih in demografskih značilnostih ter o njenih pomembnih in mnogoterih vplivih na družbeni razvoj, kar od družbe zahteva ustrezno priznanje in podporo.

Geslo letošnjega Mednarodnega dneva družin se glasi: **So moški odgovorni? Enakost spolov in pravice otrok v sodobnih družinah (Men in Charge? Gender Equality and Children’s Rights in Contemporary Families).**

Družina je v zadnjih desetletjih deležna številnih sprememb, katere glavna značilnost je večja raznolikost (pluralizacija). Ob tem pa se njena vloga in pomen nista zmanjšali. Zmanjšalo se je npr. število zakonskih zvez, povečalo pa število drugih oblik življenjskih skupnosti. Število otrok, rojenih izven zakonske skupnosti že presega število rojenih v zakonskih zvezah. Zvišuje se starost staršev ob rojstvu prvega otroka, znižuje se rodnost. Močno se povečuje število enostarševskih in reorganiziranih družin (kot npr. partnerska zveza z otroki iz prejšnjih zvez in morebitnimi skupnimi otroki), povečuje se tudi število istospolnih družin.

Zelo pa se je spremenila tudi vloga moških v družini in z letošnjim geslom so izpostavljeni predvsem moški zato, da bi se njihova vloga očetov, partnerjev bolj prepoznala tudi na družbeni ravni, v podjetjih in drugih delovnih ter družbenih okoljih.

Osrednja tema letošnjega mednarodnega dneva družin torej naslavlja moške v kontekstu enakosti spolov in sodobnih družin, kar je izjemno pomemben korak k večji prepoznavnosti dejstva, da enakost spolov zadeva ženske in moške ter da se enakost pravzaprav začne v sferi doma.

Raznolikost družin v Sloveniji pa še ne pomeni, da vse družine uživajo enake pravice. Namreč, po sedanji zakonodaji so družine heteroseksualnih staršev bolj enakopravne od družin homoseksualnih staršev, kjer so predvsem otroci tisti, ki vsakodnevno občutijo diskriminacijo na svoji koži. In zato, če imamo kampanje, ki zagovarjajo pravice otrok, potem je potrebno zagovarjati pravice vseh otrok ne glede na spolno usmerjenost njihovih staršev in nikakršne bojazni ni, da bodo zaradi družinske zakonodaje, ki bo izenačila pravice staršev različnih spolnih usmerjenosti, družine v Sloveniji 'izumrle'. Nova družinska zakonodaja je vključujoča, zaradi nje nihče ne bo prikrajšan ali izločen kot je to sedaj, temveč bodo vsem zagotovljene enake pravice, odgovornosti in obveznosti, pri čemer gotovo nobena obstoječa družina zaradi tega ne bo propadla!

V zadnjih desetletjih zaznavamo spremembe tudi na področju starševstva, zlasti očetovstva! Očetje se danes v primerjavi s prejšnjimi generacijami moških bolj vključujejo v družinsko življenje, tudi želijo si več časa preživeti z otroki in družino, prav tako se bolj vključujejo v skrb in vzgojo otrok. Sodobni očetje danes v primerjavi z generacijo svojih očetov, preživijo več časa z otroki, a hkrati še vedno manj kot sodobne matere. Obrat od očeta kot glavnega hranitelja družine k skrbnim, aktivnim, enakopravnim očetom se kaže v praksah očetovanja, ki se začnejo že pred rojstvom otroka, npr. z aktivnostmi v času partnerkine nosečnosti, nadaljujejo s prisotnostjo pri rojstvu otroka, s podporo partnerki v prvih dneh po prihodu iz porodnišnice, skrbjo za novorojenega otroka, ter vključenostjo v nego, skrb in vzgojo. Kakšen je torej odgovor na naslovno vprašanje? Rečemo lahko, da so moški v Sloveniji vedno bolj odgovorni očetje le okolje jih mora kot take prepoznati in jih podpreti.

Leta 2003 je bil v Sloveniji uveden očetovski dopust, ki je individualna, neprenosljiva in plačana pravica z namenom spodbujanja očetov v aktivni skrbstveni vlogi. Poleg očetovskega dopusta so tudi drugi mehanizmi, ki omogočajo aktivnejšo vlogo očetov pri skrbi za otroke, kot je npr. možnost koriščenja bolniškega dopusta za bolnega otroka ter možnost dela s skrajšanim delovnim časom zaradi starševstva. V letu 2012 je plačani očetovski dopust (15 dni) koristilo 84% očetov, neplačani dopust (75 dni) 31 % očetov (MDDSZ 2013). Pri ostalih ukrepih, ki so spolno nevtralni, kot je možnost delitve dopusta za nego in varstvo otroka, bolniški dopust za bolnega otroka, se kaže, da te ukrepe v veliko večji meri izrabijo ženske. Tako na primer, dobrih 5% očetov izrabi del dopusta za nego in varstvo otroka oz. starševskega dopusta, medtem ko je zaradi nege bolnega otroka odsotnih z dela 83,6% mater (MDDS 2013). Družinska politika s starševskim in očetovskim dopustom lahko spodbuja moške k bolj enakopravnemu vključevanju v družinsko življenje, zlasti z ukrepi, ki so individualni, vendar so ob tem potrebne tudi druge institucionalne, organizacijske in individualne spremembe.

Pomembno je misliti očetovstvo skozi presečišče osebnih okoliščin starosti, socio-ekonomskega statusa, gotovo so tudi razlike med urbanim in ruralnim prostorom, med statusi zaposlenosti. Prav tako ne gre spregledati raznolikih skupin očetov, kot so razvezani očetje, socialni očetje, očete, ki si delijo skrbništvo z bivšo partnerko, kjer so pogosto prepoznani predvsem v vlogi hranitelja, pri čemer tudi politike zanemarjajo skrbstveno vlogo moških.

Na delovnem mestu je moški v večini primerov še vedno dojet kot moški in ne kot oče, in tudi delodajalci še premalo razmišljajo v kontekstu skrbstvenih vlog moških. Spremembe na trgu dela gredo v smeri vse večje delovne obremenitve, narašča delež začasnih in negotovih oblik zaposlitev predvsem med mladimi, kar povečuje vrzel med tistimi, ki so vključeni na trg dela in tistimi, ki so zunaj trga dela. Prav zato bi morale tako politike kot ukrepi in iniciative na ravni podjetij oz. organizacij bolj ažurno slediti spremembam v družbi in z ukrepi naslavljati vse kategorije zaposlenih, prepoznavati tudi skrbstveno vlogo moških in tako ženskam kot moškim omogočati lažje usklajevanje dela in družine. Pri vsem tem je vzpodbuden in vsekakor vreden posnemanja sistem podeljevanja certifikatov Družini prijazno podjetje, ki v podjetjih zagotavlja družini prijazno klimo in lajša usklajevanje delovnih in družinskih obveznosti. Proces certificiranja vodi Ekvilib inštitut, certifikate pa podeljuje skupaj z Ministrstvom za delo, družino, socialne zadeve in enake možnosti, 2 krat letno.

V Sloveniji ta sistem obstaja že od leta 2007 in trenutno vključuje 230 podjetij in javnih ustanov, kar pomeni, da je 80.000 zaposlenim omogočeno lažje usklajevanje delovnih in družinskih obveznosti s tem tudi uveljavljanje enakih možnosti žensk in moških. Enakost spolov je namreč temelj demokratičnih družb in soodgovornost države, politike, medijev ter vseh žensk in moških!

Dr. Živa Humer

Raziskovalka na Mirovnem inštitutu

in

Mag. Maja Kersnik

Predsednica Zveze družin